Konkurentsiamet

e-post: [kiur.pold@konkurentsiamet.ee](mailto:kiur.pold@konkurentsiamet.ee)

Teie: 27.11.2024 e-kiri

Meie: 10.12.2024

**Vastus teabepäringule**

*Lugupeetud Kiur Põld*

Olete esitanud teabepäringu purgimisteenuse osutamise teemal. Palute selgitust, kuidas on korraldatud purgimisteenuse osutajatelt reovee vastuvõtt. Samuti palusite selgitust, milles võiks seisneda vee mitteandmine paakautosse. Vastame Teie päringule esitatud küsimuste järjekorras.

1. **Purgimisteenuse osutajatelt reovee vastuvõtt**

AS-le Tartu Veevärk (*edaspidi TVV*) kuuluv Tartu reoveepuhasti asub Tartu linna territooriumil (Tähe 118). Selle põhiülesanne on puhastada Tartu linna ja linna kontaktvööndis asuvate naabervaldade alade TVV-le kuuluva ühiskanalisatsiooni tarbijate (kinnistute) reovett.

Reoveepuhasti juures asuvad: (I) purgimissõlm vedelale reoveele ning (II) rasvade ja toitainete vastuvõtmiseks vastav sõlm biogaasi jaamas.

Purgimisega tegelevad firmad saavad asuda TVV purgimise kliendiks, kui esitavad vastava taotluse (purgimise eesmärk, maht, purgitava materjali iseloom) ja sõlmivad peale taotluse heakskiitmist vastava lepingu. Et tagada reoveepuhasti töö ja seda mitte üle koormata, siis võtame vastu reovett oma teenindusterritooriumilt, s.t piirkonnast, kuhu TVV on määratud vee-ettevõtjaks. Vastava eelneva kokkuleppe alusel ja eeldusel, et reoveepuhasti koormus seda võimaldab, oleme valmis vastu võtma reovett purgimisteenuse osutajatelt ka väljastpoolt oma teenindusterritooriumi. Paraku oleme pidanud ka jooksvalt sekkuma reovee vastuvõttu ja purgimise taotluse tagasi lükkama, kui oleme näinud ohtu reoveepuhasti protsessi toimimisele (näiteks sisaldab reovesi biodiisli tootmise jääke, mille saasteined ja saaste iseloom tapaks puhasti II astme bakterid).

Lepingu sõlmimisega koos väljastatakse elektroonilised kaardid – 1 kaart masina kohta, millega registreeritakse automaatselt territooriumile sisenemine ning purgimine ja mille alusel esitatakse arve. Lisaks peab purgija esitama 1 kord kuus andmed purgitava reovee asukoha kohta. See on vajalik, et võimaliku puhasti režiimist väljamineku või ülereostuse korral saaks tuvastada võimaliku põhjuse ja ühiskanalisatsioonitorustiku ummistuse korral tuvastada, kas põhjus võib olla ebakvaliteetne kinnistusisese torustiku pesu.

Oleme reovee purgimise lepingud sõlminud kõigi soovijatega ning pisteliselt jälgime ka purgitava reovee reostusnäitajaid. Hetkel on sõlmitud leping 7 ettevõttega, kes Tartu reoveepuhastile purgivad.

Viitate oma päringus Konkurentsiametile esitatud pöördumisele. Meil on alus arvata, et pöördujaks on olnud Robini Haldus OÜ, kes on ajakirjanduses avaldatu kohaselt lubanud pöörduda erinevate ametkondade poole. Selgitame, et TVV lõpetas viidatud ettevõttega lepingu, sest ettevõte ei tasunud korduvalt tähtaegselt arveid. Lepingu lõpetasime vastavalt lepingu punktile 6.4.3 (leping lisatud). Lisaks pidevale võlgnevusele ei esitanud ettevõte meile andmeid, kust purgitav reovesi pärit oli, eirates olulist lepingulist kohustust (vt lepingu p 3.3.).

Täiendava faktina - meie tööaja avastas ettevõtja purgimiselt reoveepuhasti lähedal asuva kinnistu territooriumil, mis on kvalifitseeritav omavolilise tarbimisena Tartu linna ühisveevärgi ja –kanalisatsiooni kasutamise eeskirja järgi. Selle fakti osas menetlust ei algatatud, kuna sellel hetkel ei olnud võimalik olukorra fikseerimist nõuetekohasel viisil pädevate isikute kaasabil teostada.

1. **Paakautosse vee andmisest**

TVV poolt vee andmiseks paakautosse või muul otstarbel peab olema sõlmitud vastav leping.

TVV vee-ettevõtjana on vastavalt ÜVVKS-ile kohustatud oma tegevuspiirkonnas tagama tarbijate (kinnistute) liitumise ühisveevärgi ja –kanalisatsiooniga ning tagama tarbijatele teenused kokkulepitud mahtudes. Prioriteet on ÜVVKS-i mõistes tarbijate varustamine kvaliteetse joogiveega.

Et meie poole on pöördutud erinevate soovidega saada vett ka muudeks otstarveteks, siis vastava võimsuse ja võimaluse olemasolul oleme seda ka erinevatel isikutel võimaldanud. Selleks tuleb isikul esitada vastav taotlus oma sooviga klienditeeninduse osakonda ning peale hindamist, et see on võimalik, meie põhitarbijate teenusele ja rajatistele ohutu, vaba veevõtmise võimalus olemas või tulevane partner on valmis vastava tarbimisvõimaluse loomise kulu katma - oleme sõlminud vastava lepingu veevõtu võimaldamiseks.

Teie poole eelduslikult pöördunud ettevõte (Robini Haldus OÜ) ei ole meile taotlust esitanud, et me saaks hinnata, kas meil on võimalik tema soovi rahuldada (eesmärk, maht, asukoht) või mis kulutusi peaks tegema, et talle loodaks vee saamise võimalus. Oleme teadlikud, et ettevõtja on ca kuu aega tagasi otse suhelnud telefoni teel TVV pumbajaamade osakonna töötajaga veevõtu küsimuses, kuid kelle pädevusse ei kuulu taotluste vastuvõtmine ja kliendilepingute sõlmine.

Selgitame, et kõik veevõtukohad Tartu linnas ei kuulu TVV-le. Lisaks TVV veevõtukohtadele on ka mujalt võimalik vett paakautosse võtta. TVV teenindusterritooriumil (Tartu linnas ja lähivaldades) on erinevaid isikuid, kes vajavad paakautodesse ja ka muul otstarbel vett, on kas liitunud ühisveevärgi ja –kanalisatsiooniga või rajanud ise puurkaevud (ja teinud vastava kulutuse) ning võtavad neile vajalikku vett. Tartus on ka punkt, kus joogiks kõlbulik vesi tuleb surveliselt maapinnale ja on juhitud läbi toru restkaevu, kust saab tasuta võtta joogivee kvaliteediga vett.

Täiendavalt märgime, et kui ettevõte soovib saada paakautosse vett, kuid tegeleb ainult nn torustiku läbipesuga, siis siin tõusetuvad juba järgmised probleemid. Teatavasti on torustiku läbipesuautol kaks poolt: puhas vesi, millega pesu teostatakse ning imipool, mis peab nii puhastuseks kuluva vee kui ka saasteained endasse imema. Kui toimub ainult toru läbipesu ja kogu läbipesul toru (ja settepüüsise või rasvaeemaldaja) seintest eraldatud sete juhitakse ühiskanalisatsiooni (s.t imipool ei tööta), siis tekitatakse võimalik ummistuse oht ühiskanalisatsiooni ja ületatakse kinnistult ühiskanalisatsiooni juhitud reoainete piirkontsentratsioone. Seeläbi luuakse ka olukord, kus ettevõtja saab alusetu eelise nõuetekohaselt teenust pakkuva torupesija ees. TVV eesmärk on kohelda kõiki partnereid võrdsetel alustel.

Loodame, et meie vastused olid ammendavad. Täiendavate küsimuste korral palun võtke ühendust.

Lisatud – AS Tartu Veevärk ja Robini Haldus OÜ leping

Lugupidamisega

Toomas Kapp

Juhataja